परििस्थतिसित सम्झौता गर्दागर्दै पछिल्लो दिनमा समज्यू कविताभन्दा पनि दर्शन लेख्न थाल्नुभएको थियो । वेदका ऋचा उद्धृत गरेर सूत्रवत् कविता सुनाउनुहुन्थ्यो । यसैबीच, पोखरामा एकाएक अस्वस्थ भएपछि उहाँलाई वीर अस्पतालमा भर्ना गरियो । अस्पतालमै उहाँको निधन भयो । त्यहीँबाट शवयात्रा सुरु भयो । शवयात्रामा उहाँका परिवारजन र हामी केही साहित्यकारबाहेक कोही थिएन । यति ठूलो साहित्यिक हस्तीको शवयात्रामा मुस्किलले ५० जना थिए होलान् । देशले गौरव गर्नुपर्ने राष्ट्रकै शीर्ष व्यक्तित्वलाई आफ्नै कुलका राणाजीले पूर्णतः बहिष्कार गरे । समज्यूदेखि राणाहरू रिसाएका छन् भन्ने त थाहा थियो । तर, मृत्युपछि पनि यसरी उपेक्षा गर्लान्जस्तो लागेको थिएन । तर, त्यही भयो... ।
